b'\n_START_ARTICLE_\nIndira Radi\xc4\x87\n_START_SECTION_\nZgodnje \xc5\xbeivljenje\n_START_PARAGRAPH_\nIndira Radi\xc4\x87 je bila rojena pod imenom Indira Suboti\xc4\x87 14. junija 1966 v vasi Dragalovci nedale\xc4\x8d od Doboj\xd0\xb0 (v dana\xc5\xa1nji ob\xc4\x8dini Stanari). Njen o\xc4\x8de \xc5\xbdivko je bil edini zaposleni \xc4\x8dlan dru\xc5\xbeine in deloval kot funkcionar v Zvezi komunistov Bosne in Hercegovine; ime je njegova h\xc4\x8di dobila po indijski premierki Indiri Gandhi, ki jo je spo\xc5\xa1toval. Star\xc5\xa1i so Indirino pevsko nadarjenost opazili \xc5\xbee zgodaj, zato je \xc5\xbee kot otrok nastopala na \xc5\xa1tevilnih glasbenih tekmovanjih. Osnovno \xc5\xa1olo je obiskovala v vasi Stanari, nakar je dokon\xc4\x8dala srednjo medicinsko \xc5\xa1olo v Doboju, na kateri je pridobila izobrazbo za medicinsko sestro. Tri leta je bila zaposlena v bolni\xc5\xa1nici Mladena Stojanovi\xc4\x87a v Zagrebu, v za\xc4\x8detku devetdesetih let pa se je preselila v Srbijo._NEWLINE_Rojstna hi\xc5\xa1a Indire Radi\xc4\x87 ne stoji ve\xc4\x8d; njeno mesto je zasedel rudnik premoga Stanari.\n_START_SECTION_\nKariera\n_START_PARAGRAPH_\nIndira je prvi javni nastop imela pri desetih letih, ko je na pro\xc5\xa1njo star\xc5\xa1ev na neki proslavi v Tesli\xc4\x87u zapela pesem Kemala Malov\xc4\x8di\xc4\x87a Nevernice moja, vrati mi se ti. S petjem se je za\xc4\x8dela ukvarjati leta 1985, ko je bila izbrana za najbolj\xc5\xa1o pevko Doboja. Mlada pevka je skoraj deset let pela za honorar, sodelovala na tekmovanjih in slovesnostih. V Sarajevu se je leta 1991 prijavila na Prvi glas Bosne i Hercegovine in dospela do finala. Naslednjega dne so bili zaradi razglasitve vojnega stanja vsi kulturni dogodki odpovedani, zaradi \xc4\x8desar je Indira obveljala za zmagovalko, katere zmaga ni bila proslavljena. Kmalu se je z dru\xc5\xbeino preselila v Beograd, kjer ji je osvojeno prvo mesto na sarajevskem festivalu omogo\xc4\x8dilo neposreden stik z lastnikom produkcijske hi\xc5\xa1e Ju\xc5\xbeni vetar._NEWLINE_Svoj prvi solo album, Nagrada i kazna, je za Ju\xc5\xbeni vetar posnela leta 1992. Plo\xc5\xa1\xc4\x8do, s katero je sicer zaslu\xc5\xbeila 20 000 mark, je zaradi vojne in zapore meja sama dobila \xc5\xa1ele \xc4\x8dez nekaj mesecev od voznika avtobusa iz Banjaluke. Album je bil s strani radijskega ob\xc4\x8dinstva dobro sprejet, zlasti pesmi Iskreno mi ka\xc5\xbei, Nagrada i kazna, \xc4\x8cudna igra, Daj mi makar obe\xc4\x87anje in Pamtimo ovo ve\xc4\x8de. Direktor Ju\xc5\xbenega vetra Miodrag M. Ili\xc4\x87, poznan kot Mile Bas, je Radi\xc4\x87evo videl kot obetajo\xc4\x8do mlado pevko in kmalu je Indira zamenjala Dragano Mirkovi\xc4\x87 kot vodilna zvezda produkcijske hi\xc5\xa1e. Leta 1993 je izdala drugi album Zbog tebe in leto zatem \xc5\xa1e tretjega, Ugasi me, ki ji je prinesel prvo obdobje priljubljenosti, zahvaljujo\xc4\x8d pesmim Moja \xc4\x87e te ljubav sti\xc4\x87i, Gde si sada, Za\xc5\xa1to sam se rodila in O\xc4\x8di moje, \xc5\xa1to ste zaplakale. Indirin nenadni vzpon je vzbudil veliko zanimanje tudi za njene starej\xc5\xa1e pesmi; tako je album Nagrada i kazna bil leta 1994 izdan \xc5\xa1e enkrat._NEWLINE_Leta 1995 je Indira zapustila Ju\xc5\xbeni vetar. Ve\xc4\x8d kot desetletje zatem sta z Miletom Basom v skupnem televizijskem soo\xc4\x8denju kot razlog razkrila \xc5\xa1tevilna medsebojna nestrinjanja; slednji naj bi preostro vztrajal pri tem, naj Indira gradi svojo prepoznavnost na glasu in ne na vizualni podobi, ter ji zato prepovedoval obla\xc4\x8denje in li\xc4\x8denje po lastnem okusu. V istem soo\xc4\x8denju sta se strinjala, da se nista raz\xc5\xa1la kot neprijatelja. Po izstopu iz Ju\xc5\xbenega vetra je Indira izdala album Idi iz \xc5\xbeivota moga za zalo\xc5\xbebo PGP RTS. Na tem albumu je poleg istoimenske pesmi, ki je ostala njena najve\xc4\x8dja uspe\xc5\xa1nica do prestopa v Grand produkcijo, izstopala pesem Sve da volim ona me u\xc4\x8dila zaradi svoje izrazito nacionalisti\xc4\x8dno zvene\xc4\x8de vsebine (Srpkinja je mene majka rodila, sve da volim ona me u\xc4\x8dila). Kasneje je Indira razlo\xc5\xbeila, da se je zaradi svojega imena v \xc4\x8dasu razpadanja Jugoslavije pogosto sre\xc4\x8devala s \xc5\xa1ovinisti\xc4\x8dnimi in verskimi opazkami in da je s pesmijo \xc5\xbeelela poudariti, kdo je, ne pa tudi diskriminirati ali poni\xc5\xbeevati drugih narodov. Izpostavila je tudi, da jedro pesmi ni verz "Srpkinja je mene majka rodila", marve\xc4\x8d "sve da volim ona me u\xc4\x8dila", ki poudarja, da ji kot osebi, rojeni v narodnostno me\xc5\xa1ani Bosni, ni v navadi delitev ljudi glede na narodnost ali veroizpoved._NEWLINE_Leta 1996 se je Radi\xc4\x87eva pridru\xc5\xbeila Zam produkciji (predhodniku dana\xc5\xa1nje Grand produkcije) in izdala album Krug. Tedaj se je za\xc4\x8delo novo obdobje njenega vzpona, priredila je svoje prve turneje in solisti\xc4\x8dne koncerte, posebej obiskane v Sloveniji in Nem\xc4\x8diji, kjer jo je na koncertih pri\xc4\x8dakalo tudi po pet tiso\xc4\x8d ljudi. Pesmi Sin, Ujed za srce, Oti\xc5\xa1\'o si, ostala sam in Da kamen zapla\xc4\x8de pa so postale tedanje turbo folk uspe\xc5\xa1nice. Leta 1997 je izdala svoj \xc5\xa1esti album Izdajnik, kot tudi posebno videoizdajo Indira u\xc5\xbeivo s svojimi najbolj znanimi pesmimi. \xc5\xbde naslednjega leta je izdala dotlej najuspe\xc5\xa1nej\xc5\xa1i album v svoji karieri, Voli\xc5\xa1 li me ti. Turneja, s katero je promovirala svoje nove pesmi, je obsegala tudi biv\xc5\xa1e jugoslovanske republike, po zaslugi \xc4\x8desar je kmalu postala ena najpriljubljenej\xc5\xa1ih srbskih pevk na Hrva\xc5\xa1kem._NEWLINE_V za\xc4\x8detku novega tiso\xc4\x8dletja je Indira \xc5\xa1e tretji\xc4\x8d zamenjala zalo\xc5\xbenika. Za Grand Produkcijo je izdala albuma Milenijum in Gde \xc4\x87emo ve\xc4\x8deras, ki nista ustvarila ve\xc4\x8djega komercialnega uspeha. Leta 2002 je izdala svoj deseti album Pocrnela burma, na katerem se je nahajal tudi duet z Alenom Islamovi\xc4\x87em "Lopov". Ta pesem, ki jo je napisala Marina Tucakovi\xc4\x87, je v izjemno kratkem \xc4\x8dasu postala njena dale\xc4\x8d najve\xc4\x8dja uspe\xc5\xa1nica, potem ko je ve\xc4\x8d mesecev zapovrstjo ostala na prvem mestu vseh lestvic priljubljenosti v dr\xc5\xbeavi, pa je bila progla\xc5\xa1ena tudi za pop-folk hit leta. Pesem je obstajala v treh jezikih, melodija zvonjenja za mobilne telefone pa je bila prenesena preko milijonkrat. Nekoliko manj\xc5\xa1o priljubljenost so dosegle pesmi Preko, preko, kontroverzna turbo-folk priredba svetovne uspe\xc5\xa1nice Du hast nem\xc5\xa1ke skupine Rammstein, Sve su iste pesme moje, Pocrnela burma, Uzmi, sve mi uzmi in Du\xc5\xbean si mi dva \xc5\xbeivota._NEWLINE_\xc5\xbde naslednje leto je izdala album Zmaj, s katerim je dokon\xc4\x8dno postala najbolj priljubljena pevka v dr\xc5\xbeavi, pomenil pa je tudi prelomnico v njeni karieri. Za velik uspeh albuma je bila zaslu\xc5\xbena njena pripravljenost oddaljiti se od turbo-folka in se nekoliko pribli\xc5\xbeati pop glasbi. Za mnoge Indira s tem albumom predstavlja za\xc4\x8detnico pop-folk glasbe in zmago te zvrsti nad turbo-folkom, ki je v dr\xc5\xbeavi prevladoval v devetdesetih letih. Raz\xc5\xa1irjeno je prepri\xc4\x8danje, da je pesem Zmaj bila navdihnjena z resni\xc4\x8dno zgodbo o neozdravljivo bolnem dekletu, ki je pred smrtjo svojemu fantu posvetila pesem. Druga zelo uspe\xc5\xa1na pesem z istega albuma, Moj \xc5\xbeivote, da l\xe2\x80\x99 si \xc5\xbeiv, je do\xc5\xbeivela priredbi v gr\xc5\xa1ki in bolgarski jezik ter do\xc5\xbeivela precej\xc5\xa1njo poslu\xc5\xa1anost tudi v teh dr\xc5\xbeavah._NEWLINE_Konec leta 2004 je posnela glasbeni \xc5\xa1ov program Indira Unplugged, ki velja za prvi tovrstni program v dr\xc5\xbeavi, v katerem je pevka pela v \xc5\xbeivo in ob spremljavi izklju\xc4\x8dno akusti\xc4\x8dnih glasbil. Bil je del novoletnega programa televizije Pink, kasneje pa je iz\xc5\xa1el tudi na DVD-ju._NEWLINE_Njen naslednji album, Ljubav kad prestane, je bil \xc5\xa1e korak bli\xc5\xbeji pop slogu in manj poslu\xc5\xa1an. Pomo\xc5\xbene vokale na njem je pela tedaj \xc5\xa1e neuveljavljena pevka Ivana Selakov. Najpriljubljenej\xc5\xa1a pesem na tem albumu je bila April, za katero je osvojila tudi nagrado Zlatni melos za hit leta. Podelitev je spro\xc5\xbeila \xc5\xa1tevilne polemike, da je Indira zmagala zahvaljujo\xc4\x8d "stari slavi", glede na to, da so ji konkurenco predstavljali Mile Kiti\xc4\x87 (\xc5\xa0ampanjac), Viki Miljkovi\xc4\x87 (Mahi, mahi, Obele\xc5\xbeena, Prazan stan, Ti mu\xc5\xa1karac), Tanja Savi\xc4\x87 (Tako mlada, Za\xc5\xa1to me u obraz ljubi\xc5\xa1, Stani tugo), Jovana Tip\xc5\xa1in (U tvome telefonu), Darko Filipovi\xc4\x87 (Ona, ona, Opomena), Maja Marijana (Bi\xc4\x87e\xc5\xa1 no\xc4\x87as moj), Sanja \xc4\x90or\xc4\x91evi\xc4\x87 (Crveni lak) in Seka Aleksi\xc4\x87 (Iskoristi moje mane, Svi tvoji milioni, Ba\xc5\xa1 mi se svi\xc4\x91a tvoja devojka, Do\xc4\x91i i uzmi me, Gde sam ti ja, Za ljubav mobilna). Niti z albumom Lepo se provedi, ki ga je izdala leta 2007, ni ponovila uspeha Zmaja, je pa obnovila sodelovanje z Alenom Islamovi\xc4\x87em, s katerim je posnela pesem Imali smo, nismo znali. Kot pomo\xc5\xbeni vokal je sodelovala Jelena Galoni\xc4\x87 iz beograjske skupine Zana. Skupaj z albumom je iz\xc5\xa1el DVD z Indirinimi najve\xc4\x8djimi uspe\xc5\xa1nicami in videoposnetki s koncertov v Bolgariji, Avstraliji in Sloveniji. Ne glede na mla\xc4\x8den sprejem albuma je pevka ponovila serijo uspe\xc5\xa1nih koncertov v Sloveniji in na Hrva\xc5\xa1kem. Istega leta je Indira kot prva folk pevka z Balkana opravila intervju za londonski radio BBC na temo folka kot vodilne glasbene smeri na teh prostorih._NEWLINE_Del nekdanjega uspeha je Radi\xc4\x87eva spet do\xc5\xbeivela \xc5\xa1ele z albumom Heroji, ki ga je izdala leta 2008. Za pesmi Heroji, Hajde, sestro in Pije mi se so bili posneti videospoti, od katerih slednji velja za prvi srbski videospot, v katerem je prikazan poljub dveh mo\xc5\xa1kih.\n_START_SECTION_\nPevski slog\n_START_PARAGRAPH_\nZa Indirin glas velja, da ga je zelo zahtevno imitirati. V televizijski oddaji leta 2013 je pevka pojasnila, da je v za\xc4\x8detku kariere posku\xc5\xa1ala isto\xc4\x8dasno opona\xc5\xa1ati Dragano Mirkovi\xc4\x87, \xc5\xa0emso Suljakovi\xc4\x87, Sinana Saki\xc4\x87a, Mileta Kiti\xc4\x87a in Kemala Malov\xc4\x8di\xc4\x87a. Z imitacijo je med drugim v eni od oddaj poskusila pevka Tanja Savi\xc4\x87, a se je poskus kon\xc4\x8dal klavrno. Savi\xc4\x87eva je potencirala na sami barvi Indirinega glasu, a je ni uspela imitirati. V televizijskem glasbenem tekmovanju Zvezde Granda leta 2008 sta tekmovalca Iva in Vuk zapela pesem Lopov, duet Radi\xc4\x87eve in Islamovi\xc4\x87a. \xc5\xbdirija je nastop komentirala z besedami, da sta naredila napako pri izboru pesmi in da pesmi Indire Radi\xc4\x87 "preprosto ne more uspe\xc5\xa1no zapeti nih\xc4\x8de razen nje".\n_START_SECTION_\nZasebno \xc5\xbeivljenje\n_START_PARAGRAPH_\nIndira Radi\xc4\x87 \xc5\xbeivi s svojo mamo v beograjskem naselju Ko\xc5\xa1utnjak. Po veroizpovedi je pravoslavna kristjanka. Njen sin Severin, rojen leta 1991, se prav tako ukvarja z glasbo in je avtor aran\xc5\xbemajev nekaterih maminih pesmi. Ko je bil Severin star \xc5\xa1tiri leta, ga je o\xc4\x8de odpeljal od doma in z materjo prekinil stike; po \xc5\xa1estih mesecih se je Indira lo\xc4\x8dila od mo\xc5\xbea in sodi\xc5\xa1\xc4\x8de je sina prisodilo njej.'